Bisínba Jesús lenie ca benni rudheti ca tisa ruleꞌe ttu re atta te láni Getsemaní.
Nianna re ca biꞌiniha:
—Ni tte gualcuia,
laca neti nna tsiaya sannea len Tata Do Iyyabaaha.
Atti diatteba lenie Pedro lhe Jacobo lhe Juan lhe.
Lee nna udulottebe bedú siꞌina lee,
bedú guatexxattana lee lhe.
Nianna re ca biꞌiniha:
—Lastooa-ni nna chi rudú siꞌixxattan nna guannalu chitteba daa elhuttia loa.
Ni tte gualtseꞌe.
Bittu gaꞌadhile.
Nianna biriestteba Jesús ttu roꞌo,
atti bedútteba xibie axta liba binna loe lo yu.
Lee nna unnetteba lenie Tata Do Iyyabaaha unnabe lo Benniha gansi bittuba dica utsiatte elha disa chi daa uyúe.
Lee nna re:
—Tata xisto quia,
lu nna iyába raca guelu runlu.
Betsiattachi neti lo elha disa daa uyúa-ni.
Ttiaca läga ria aca nu raca lasia,
sinuqui nu innába cuinalu unnuhaba aca.
Atti bequittebe deyye atta seꞌe a tsunna ca benni rudheti ca tisa ruleꞌe.
Lee nna níaba guattiꞌe ca biꞌiniha tecabi tiꞌedhicabi.
Nianna,
ráttebe Pedro:
—Simóni,
¿si tebalu tiꞌedhilu?
¿Si niba ttu ura bittu událu uchíalu bittu gaꞌadhilu?
Gualebani,
bittu gaꞌadhile.
Gualnne len Tata Do Iyyabaaha qui bittu dha nu xxegüiha dhi yien le.
Lebiꞌi nna gua seꞌebale uchíale,
ttiaca cuerpu guele-na bittu rdana uchíana.
Lee nna dedheyyattebe attu libe güenne len Tata Do Iyyabaaha,
nianna redea dacabe Benniha attu libe nu chi re Benniha.
Atti bequie besine attu libe atta seꞌe ca biꞌiniha,
níaba guadittiꞌe ca biꞌiniha dedetiꞌedhicabi cumu de taꞌaxxatta bisiela locabi.
Lacabi nna tsaba bittu bería niꞌelhaquinbi bixa innácabi.
Atti beyonna libe bequie besine atta seꞌe ca biꞌini rudheti ca tisa ruleꞌe,
nianna ráttebe ca biꞌiniha:
—¿Si sna tebale tiꞌedhile,
redí lele lhe?
Chi banca ttonába cumu chi bisía ura atti utecana neti Benni unbiyuu daa iyyabaaha las ná ca nu runi nu lä anca tsee-na.
¡Chinca gualchadha,
gualtsá!
¡Ni nu utena neti las ná ca nu utticana netiha chi dana!
Sna duba Jesús rinnee,
atti chi bisína Judas ttu nu babaguaba leni ca biꞌini tsiꞌinu (12) rudheti ca tisa ruleꞌe Benniha leni ixeru benni,
dencana espada lhe yaga lhe.
Ca unnuha nua udhelha ca nu anca nu lo gue ca bixxudiha lencana ca nu ruleꞌe nu rá lo ca ley bocaꞌana Moisés,
ca nu teru elha rieni gueni gue ca benni Israel lhe.
Judas nu utena Benniha las ná ca nua nna chila utixxiꞌenna ca nua gaxasná unna qui eyonbia ca nua Benniha.
Lana nna rán ca nua:
—Benni utsá loa xxaganiha,
unnuha nua.
Lebiꞌi nna udaxxuttele na echele na,
tsitsi uxxicale na.
Cuantusiba bisína Judas atta du Jesús,
ráttebana Benniha:
—¡Maestro!
Atti betsátteba loni xxaga Benniha.
Laniala nna bedaxxutteba ca nua Benniha qui echecane.
Ttiaca ttu ca biꞌini du len Jesús nía,
ulequittebabi espada guebiha uchúbi naga nu riben sina gue bixxudi xeni rinnabiaha.
Jesús unnaba tisattebe ca benni seꞌe nía re cana:
—¿Biaca dale leni espada lhe leni yaga lhe güedaxxu neti attiba ttu ubana?
Inqui ttu ttu sába udúa len lebiꞌi lheꞌeliꞌa gue yotu-na güeleꞌen le nna lebiꞌi nna bittu bedaxxule neti.
Ttiaca iyába unní raca qui saxxína aca nu chi rá lo ca sitsi gue Tata Do Iyyabaaha.
Lania nna iyába ca biꞌini rudheti ca tisa ruleꞌe Jesús bexunnicabi,
a tturba Benniha bodhaꞌancabi nía.
Atturu ttu uncuiti guadenorna Benniha,
nucuna sunruba ttu lari.
Ca nu seꞌe nía nna bedaxxuttebacana uncuitiha,
ttiaca unnuha nna bedhá bixxi iquini lariha,
aníaba ttunttuna bexunnina.
Uchettebacana Jesús guadúcane lo bixxudi xeni rinnabiaha.
Nianna,
bitupatteba iyárecha ca bixxudi anca nu loha nía,
lencana iyába ca nu teru elha rieni gueni gue ca benni Israel lhe ca nu ruleꞌe nu rá lo ca ley bocaꞌana Moisés lhe.
Pedro nna idittu liba denobi Benniha,
ni utaꞌababi lhiꞌu gue lheꞌeliꞌa gue yoꞌo lagüi atta do nu anca bixxudi xeni rinnabiaha.
Labi nna níaba udobi rutsaꞌabi roꞌo teha lenbi ca nu riseꞌe rapa yoꞌo lagüiha.
Ca nu lo gue ca bixxudiha lencana iyába ca nu runi elha uxtisi gue ca benni Israel,
tsitsiba reguila lecani bipaxa xiyya uncana gue Jesús qui te roꞌocani utticana Benniha.
Ttiaca bittu reselquinna bixa lo niꞌa guee.
Cumu ixeru ca benni run lecani runcana xiyya gue Benniha,
ttiaca läga riría li nu rácanaha,
cumu de bitti bittiba anca nu rácana.
Ttu lhecana nna udulíttebacana ben lecani bencana xiyya gue Benniha rácana:
—¿Riꞌitu nna chi bienintu rinneonni rána?:
“Neti nna uttapa yotu ben ca benni seꞌe yies lo yu-ni,
nianna lheꞌe tsunna ubisaba nna elhidha attu yotu subi nu bittu ancana nu beni ca benni seꞌe yies lo yu-ni.”
Ttiaca niguaba leni unnuha bittu guaxxína nu rácana.
Laniala nna udulí nu anca bixxudi xeni rinnabiaha lagüi gue ca nu seꞌe nía unnaba tisana Jesús rána Benniha:
—¿Si bittuba ecabilu bixa innálu?
¿Bila rátticabalu gue nu run ca benni seꞌe-ni xiyya guelu dequi runlu?
Ttiaca Jesús siba uque,
tsa läga becabie bixa innee.
Laniala nna bedennaba tisa bixxudi xeni rinnabiha Benniha attu libe ráne:
—¿Si lu nua Cristu,
Xiꞌini Tata Do Iyyabaaha benni anca leꞌa?
Jesús becabie re na:
—Agu,
netiba nua.
Lebiꞌi nna güilabinle neti Benni unbiyuu daa iyyabaaha dhoa daca ladu derechu gue Tata Do Iyyabaaha Benni ra xxeni lee,
iláguabinle neti dedaaya lheꞌe ca bea daa iyyabaaha lhe.
Lania nna,
uchedatteba xo bixxudi xeni rinnabiaha de bisaꞌaxxattabinna.
Atti ráttebana:
—¿Tsa lärga nurua reasinri quixxiꞌenna ri gue bixa runi unní?
Cuinaba lebiꞌi chi bieninle rinne güena gue Tata Do Iyyabaaha leni ca tisa rinnena.
Lebiꞌi nna,
¿bila rále?
Iyába ca nu seꞌe nía nna bedelha iyyacana Jesús,
denua nna ralhaba Benniha gattie.
Ttulhe ca nu seꞌe nía nna udulottebacana bettu ttu xxencani lo Benniha,
lacana nna bedheattebacana loe,
atti begüeettebacane,
nianna rácane:
—Unne yaꞌa sanga,
¿núnna begüeen lu?
Ca nu riseꞌe rapa yoꞌo lagüiha nna ralhicana gui loe.
Pedro nna níaba dubi liree lheꞌeliꞌa gue yoꞌoha,
attirba chi bisína ttu ca nuila riben sina lheꞌe yoꞌo gue nu anca bixxudi xeni rinnabiha.
Atti bilen nua Pedro dubi rutsaꞌabi roꞌo teha nna bedútteba nuilaha ttulíba begüiana lobi.
Nianna rátteba nua bi:
—Anáguaba luu denoguabalu Jesús gue Nazaret.
Ttiaca Pedro,
läga uxí roꞌobi,
tseꞌe lolabi rábi:
—¡Läga anca biatia unná!
¡Bittuguaba yua gue bixunna rálha lhe!
Laniala nna biríabi guadhúbi atta do ritaꞌacana roꞌo yoꞌo lagüiha,
attirba chi uxxá roꞌo ttu berudi.
Nuilaha nna bedeláttebinna Pedro attu libe,
nianna udulotteba nua rána adí ca nu seꞌe nía:
—Unbiyuu du-ni lhe unnáguaba selunna.
Ttiaca bedequi dacaba Pedro redenábi bittu anca bienbi Jesús.
Sattigarba uca nna redeatteba ca nu seꞌe nía Pedro attu libe:
—Gualíba,
ca unnába selalu.
Cumu Galilea guaba beaca laslu,
nuarca attiba rinne ca unná rinnelu.
Ttiaca Pedro nna udulottebabi rábi:
—¡Tata Do Iyyabaaha rudettia,
läganu unbiyuu rudettile na ancabiatia!
Cuina Ben-na unie bixa satea gansi run lasia.
Unnuhaba rábi dubi,
attirba chi berupa libe uresi berudiha.
Nianna bexxatteba le Pedro gue ca tisa unne Jesús atti re:
“Lu nna chi erupala libe cuesi berudi-na,
lu nna chila beyonna libe bittu ridí roꞌolu anca bienlu neti.”
Atti bexxale Pedro nu rá Benniha nna uresttebabi.